VENDIM
Nr. 4, datë 23.11.2023

PËR DISA SHTESA E NDRYSHIME NË VENDIMIN NR. 4, DATË 11.3.2019, TË KËSHILLIT TË EMËRIMEVE NË DREJTËSI, “PËR PROCEDURËN E VERIFIKIMIT TË KANDIDATËVE PËR POZICIONET VAKANTE NË GJYKATËN KUSHTETUESE DHE TË INSPEKTORIT TË LARTË TË DREJTËSISË” (I NDRYSHUAR)

Në mbështetje të pikës 2, të nenit 229, të ligjit nr. 115/2016, “Për organet e qeverisjes së sistemit të drejtësisë” (i ndryshuar), Këshilli i Emërimeve në Drejtësi,

VENDOSI 

Në vendimin nr. 4, datë 11.3.2019, të Këshillit të Emërimeve në Drejtësi, bëhen këto shtesa e ndryshime:
1. Pika 3, fjalia e dytë riformulohet si vijon:
“Mbledhja zhvillohet brenda 5 ditëve nga depozitimi në sekretarinë e këshillit të dokumentacionit dhe listës së kandidatëve për pozicionin vakant në Gjykatën Kushtetuese nga subjektet që vënë në lëvizje Këshillin e Emërimeve në Drejtësi dhe publikimit të listës së kandidatëve për pozicionin vakant të Inspektorit të Lartë të Drejtësisë nga ana e këtij Këshilli”.
2. Pika 7, pas fjalisë së parë, shtohet fjalia si vijon:
“….jo më vonë se afatet e përcaktuara nga relatori në zbatim të pikave 22, 23, 26, 27 dhe 48. Me kalimin e këtyre afateve çdo pretendim i paraqitur nga kandidati nuk do të merret në konsideratë”.
3. Pas pikës 22, shtohet pika 22/1, si vijon:
“22/1. Kur kandidati, pa shkaqe të arsyeshme, nuk paraqitet brenda afatit 3 ditor të kërkuar nga relatori, apo nëse nuk dorëzon dokumentacionin e tërhequr apo autorizimet, sipas parashikimeve të pikës 22, brenda 5 ditëve nga momenti i tërheqjes së tyre në sekretarinë e Këshillit, relatori ndërpret procedurën për këtë kandidat dhe përgatit relacionin dhe projektvendimin për mosshqyrtimin e kandidaturës, duke ia dërguar menjëherë për shqyrtim KED-it.”
4. Pika 23 riformulohet si vijon:
“23. Shqyrtimi i kandidaturave të paraqitura bëhet në bazë të dokumentacionit shoqërues të paraqitur nga kandidati me të cilin vërteton plotësimin e kushteve dhe kritereve ligjore. Lista e dokumenteve që duhet të paraqesë kandidati me të cilën vërteton plotësimin e kushteve dhe kritereve ligjore është sipas lidhjes nr. 2 të këtij vendimi dhe pjesë përbërëse e tij.
Nëse nga shqyrtimi paraprak i dokumentacionit të paraqitur nga kandidati, relatori konstaton dhe vlerëson se ai është i paplotë, njofton menjëherë kandidatin për të përmbushur detyrimin e plotësimit të tij sipas ligjit, duke i caktuar një afat jo më shumë se 5 ditë për dorëzimin e tij pranë zyrës së posaçme të Këshillit në Gjykatën e Lartë, dhe për arsye të justifikuara, mund ta shtyjë afatin, me kërkesë të kandidatit, dhe 5 ditë tjera. Njoftimi përmban shënimin se ne rast të mosparaqitjes së dokumenteve brenda afatit, procedura e shqyrtimit të kandidaturës ndërpritet. Kur kandidati nuk plotëson të metat e dokumentacionit brenda afatit të caktuar nga relatori, çdo veprim tjetër i kryer lidhur me këtë kandidat ndërpritet dhe relatori përgatit relacionin dhe projektvendimin për mosshqyrtimin e kandidaturës, duke ia dërguar menjëherë për shqyrtim KED-it.”
5. Pika 24 riformulohet si vijon:
“24. Pas realizimit të procedurave të parashikuara në pikat 22 dhe 23 të këtij vendimi, relatori procedon me dërgimin e shkresave standarde për kërkimin e informacionit zyrtar që disponojnë institucionet publike si dhe kur lind nevoja e riverifikimit të të dhënave dhe shpjegimeve të paraqitura nga kandidati, pranë institucioneve publike dhe subjekteve private.”
6. Pika 26, pas shkronjës “b”, shtohet fjalia si vijon:
“Kjo dispozitë nuk zbatohet në rastet kur kandidati nuk zbaton parashikimet në pikat 22 dhe 23 të këtij vendimi.”
7. Pika 28 riformulohet si vijon:
“Në rastin kur, në përfundim të afatit të njoftimeve sipas pikave 26 dhe 27 të këtij vendimi, kandidati nuk paraqitet, nuk i përgjigjet njoftimeve të Këshillit, nuk paraqet dokumentacionin e kërkuar ose nuk parashtron shpjegime me shkrim për gjetjet e procedurës së verifikimit, relatori procedon me përgatitjen e relacionit mbi gjendjen e faktit dhe problemet ligjore të konstatuara dhe dërgimin menjëherë të çështjes për shqyrtim në mbledhjen e Këshillit.”
8. Pika 48 riformulohet si vijon:
“Në rastin kur relatori paraqet relacionin e kandidatit për shqyrtim Këshillit dhe pas shqyrtimit të relacionit dhe të akteve që përmban dosja e kandidatit të verifikuar, Këshilli vjen në përfundimin që ka vend për të vlerësuar edhe mundësinë e ndalimit të kandidimit, si dhe për këtë kandidat nuk janë ndjekur procedurat e përcaktuara në pikat 26 dhe 27 të këtij vendimi, ndërpret shqyrtimin e këtij kandidati.
Kandidatit të verifikuar i njoftohet materiali me gjetjet dhe motivet të cilat mund të sjellin ndalimin e kandidimit, duke i njohur të drejtën e parashtrimit me shkrim të shpjegimeve të tij dhe dokumenteve mbështetës, jo më vonë se 5 ditë nga ajo e ardhjes në dijeni të materialit të dërguar nga Këshilli. Në përfundim të këtij afati, Këshilli shpall caktimin e një seance tjetër për shqyrtimin e kësaj kandidature.”
9. Në pikën 60, shkronja “b”, shfuqizohet.
10. Pika 62 riformulohet si vijon:
“62. ILDKPKI-ja njofton menjëherë Këshillin në rastin kur kandidati nuk e dorëzon të plotësuar formularin e deklarimit të pasurisë ose kur kandidati e dorëzon jashtë afatit të parashikuar në pikën 61 të këtij vendimi”.
11. Në pikën 64, fjalia e fundit riformulohet si vijon:
“Në çdo rast, Këshilli, nëse ka dyshime të arsyeshme kryen veprimet e parashikuara nga pika 67 fjalia e dytë e këtij vendimi”.
12. Pika 66 riformulohet si vijon:
“66. Në përfundim të verifikimit të kryer sipas ligjit, ILDKPKI-ja i dërgon menjëherë Këshillit raportin e kontrollit të plotë për pasuritë, interesat private dhe detyrimet financiare të kandidatit dhe personave të lidhur, së bashku me dokumentacionin e administruar gjatë procedurës së verifikimit.”.
13. Pika 67 riformulohet si vijon:
“67. Relatori shqyrton dhe verifikon rezultatet e kontrollit, gjetjet dhe përfundimet e raportit të ILDKPKI-së, si edhe dokumentacionin e dërguar prej këtij të fundit. Relatori kur ka dyshime të arsyeshme apo kur ka mospërputhje midis gjetjeve dhe përfundimeve të ILDKPKI-së, pas miratimit të Këshillit, fillon procedurat për kryerjen e veprimeve të kërkimit nga subjekte publike dhe private, brenda dhe jashtë territorit të Shqipërisë, të të dhënave mbi pasuritë, interesat private dhe detyrimet financiare që ekzistojnë në emër dhe për llogari të kandidatit dhe personave të lidhur.”
14. Pas pikës 92, shtohet pika 92/1 me përmbajtje si vijon:
“92/1. Kur nga shqyrtimi i dokumentacionit të paraqitur nga kandidati, relatori vlerëson se nuk është nevojshme kryerja e verifikimeve të mëtejshme lidhur me dokumentacionin, për shkak se të dhënat e deklaruara janë të plota, kanë përmbajtje të saktë ose nuk gjenden elemente që sjellin dyshime të bazuara për vërtetësinë e dokumentit apo të përmbajtjes së tij, ai vijon me procedurën e verifikimit të plotësimit të kushteve dhe kritereve ligjore të kandidatit.”
15. Në pikën 93, fjalia e parë, riformulohet si vijon:
“93. Kur nga shqyrtimi i dokumentacionit të paraqitur nga kandidati, relatori vlerëson se të dhënat e deklaruara nuk janë të plota, përmbajnë pasaktësi ose edhe elemente që sjellin dyshime të bazuara për vërtetësinë e dokumentit apo të përmbajtjes së tij, ai, pas miratimit të Këshillit, me vendim të arsyetuar përcakton dokumentet për të cilat është e nevojshme riverifikimi i të dhënave, duke kërkuar për këtë qëllim.”
16. Pas pikës 97, shtohet pika 97/1, me këtë përmbajtje:
“97/1. Ndalimi i kandidimit vendoset në rastet kur nga dokumentacioni i paraqitur nga kandidati, si edhe nga shkresat e dërguara nga subjektet publike dhe private, rezulton se kandidati nuk plotëson kushtin e parashikuar, nga neni 7/a, pika 2, shkronja “a”, të ligjit nr. 8577/2000, “Për kandidimet në Gjykatën Kushtetuese”, në lidhje me përvojën 15 vjet “jurist i nivelit të lartë në administratën publike”.
Kandidati “jurist i nivelit të lartë në administratën publike” për qëllim të këtij vendimi, do të konsiderohet juristi i cili ushtron apo ka ushtruar një detyrë të nivelit të lartë drejtues në organet e sistemit të drejtësisë apo administratën publike përmes së cilës ka arritur të akumulojë ndër vite gjatë karrierës së tij/saj një eksperiencë të pasur profesionale lidhur me çështje të së drejtës kushtetuese, të të drejtave të njeriut, të së drejtës publike, që e lejon të japë një kontribut me kualifikim të lartë profesional dhe vlera të çmueshme juridike në juridiksionin kushtetues”.
Ky vendim hyn në fuqi pas botimit në Fletoren Zyrtare.

Lidhja nr. 2
Lista e dokumenteve që duhet të paraqesë kandidati me të cilën vërteton plotësimin e kushteve dhe kritereve ligjore

	Kushtet dhe kriteret
	Lloji i dokumentit

	Zotësi të plotë për të vepruar
	Vërtetim nga zyra e gjendjes civile se ndaj kandidatit nuk është marrë vendim për heqjen apo kufizimin e zotësisë për të vepruar (për kandidatët që nuk vijnë nga radhët e gjyqësorit apo të administratës publike)

	Arsimi i lartë juridik (diplomë e nivelit të dytë)
	Diplomë dhe listë notash e lëshuar nga Fakulteti i Drejtësisë
Diplomë dhe listë notash e njësuar nga Qendra e Shërbimeve Arsimore në rastin kur studimet janë kryer jashtë vendit

	Mosqenia në procedim penal dhe mosdënimi me burgim për kryerjen e një vepre penale

	Vërtetim i lëshuar pas datës së shpalljes së thirrjes për shprehjen e interesit nga prokuroria dhe gjykata se ndaj kandidatit nuk ka filluar procedim penal si dhe vërtetim i gjendjes gjyqësore (dëshmia e penalitetit)

	Largim nga detyra për shkaqe disiplinore dhe mospasja e një mase disiplinore në fuqi
	Libreza e punës, vërtetim të lëshuar nga punëdhënësi

	Vjetërsia në profesion
	Libreza e punës, vërtetimi lëshuar nga punëdhënësi, vërtetim sipas rastit nga Dhomat Profesionale me anëtarësi të detyruar, nga QKB apo nga organet tatimore, në rastin e të vetëpunësuarit



